Ainoaan käsittelyyn esitellään päiväjärjestyksen 3. asia. Puhemiesneuvosto, jonka tehtävänä on eduskunnan työjärjestyksen mukaan tehdä ehdotuksia eduskuntaryhmien keskinäisestä istumajärjestyksestä täysistuntosalissa, ehdottaa eduskunnan päätettäväksi, että edustajat istuvat syysistuntokauden 2017 alusta lukien Eduskuntatalon täysistuntosalissa eduskuntaryhmittäin siten, että puhemiehen paikalta katsottuna äärimmäisenä oikealla on ruotsalainen eduskuntaryhmä ja siitä lähtien muut eduskuntaryhmät seuraavassa järjestyksessä: kokoomuksen eduskuntaryhmä, kristillisdemokraattien eduskuntaryhmä, keskustan eduskuntaryhmä, perussuomalaisten eduskuntaryhmä, edustaja Veera Ruoho, Uusi vaihtoehto ‑eduskuntaryhmä, vihreä eduskuntaryhmä, sosiaalidemokraattinen eduskuntaryhmä ja äärimmäisenä vasemmalla vasemmistoliiton eduskuntaryhmä, kukin ryhmä puhemiesneuvoston määräämien rajojen puitteissa.
Ainoaan käsittelyyn esitellään päiväjärjestyksen 4. asia. Käsittelyn pohjana on valtiovarainvaliokunnan mietintö VaVM 5/2017 vp. Yleiskeskustelu asiasta päättyi 28.6.2017 pidetyssä istunnossa. Nyt ryhdytään lisäta-lousarvioehdotuksen yksityiskohtaiseen käsittelyyn. Pyydän tekemään muutosehdotukset.
Krista Kiurun ehdotus 1 ja Kari Uotilan ehdotus 2 ovat saman sisältöisiä, joten niistä äänestetään yhdessä mietintöä vastaan.
Krista Kiurun ehdotus 3 ja Kari Uotilan ehdotus 5 ovat saman sisältöisiä, joten niistä äänestetään yhdessä mietintöä vastaan.
Krista Kiurun ehdotus 18 ja Kari Uotilan ehdotus 19 ovat saman sisältöisiä, joten niistä äänestetään yhdessä mietintöä vastaan.
Krista Kiurun ehdotus 22 ja Kari Uotilan ehdotus 23 ovat saman sisältöisiä, joten niistä äänestetään yhdessä mietintöä vastaan.
Toiseen käsittelyyn esitellään päiväjärjestyksen 5. asia. Keskustelu asiasta päättyi 28.6.2017 pidetyssä täysistunnossa. Keskustelussa on Jukka Gustafsson Li Anderssonin kannattamana ehdottanut, että lakiehdotukset hylätään. Lisäksi keskustelussa on Jukka Gustafsson Li Anderssonin kannattamana ehdottanut mietintöön sisältyvien neljän lausumaehdotuksen lisäksi hyväksyttäväksi vastalauseen mukaiset kahdeksan lausumaa.
Ensin päätetään lakiehdotusten hyväksymisestä tai hylkäämisestä.
Lopuksi on päätettävä keskustelussa tehdyistä lausumaehdotuksista. Jukka Gustafssonin vastalauseen mukaisista lausumaehdotuksista 5—12 äänestetään erikseen mietintöä vastaan.
Ainoaan käsittelyyn esitellään päiväjärjestyksen 21. asia. Puhemiesneuvosto ehdottaa, että eduskunta päättäisi keskeyttää valtiopäivät tämän istunnon päätyttyä sekä kokoontua jatkamaan työtään tiistaina 5.9.2017 kello 14.00.
Arvoisat edustajat! Itsenäinen Suomi täyttää 100 vuotta. Ainakin eduskunta on aloittanut ensimmäisen vuosipuoliskonsa hyvin vauhdikkaasti. Olemme voineet todeta, että talous ja työllisyyskin maassa kohenevat — totta kai osan mielestä hyvää vauhtia, osan mielestä aivan liian hitaasti. Edelleen olemme todenneet, että poliittinen kenttäkin elää, uusia eduskuntaryhmiäkin syntyy. Edelleen olemme käsitelleet täällä historian suurimpiin esityksiin kuuluvia yhteiskunnallisia uudistuksia mielestäni hyvin vastuullisella tavalla. Mutta nyt kesä on edessä, on kesäloman aika. Valitettavasti vain joudumme toteamaan, että kaikki edustajat eivät ihan tarkkaan vielä tiedä, milloin pääsevät lomalle ja milloin sieltä sitten voivat palata. Tällä kertaa, kun sitten palaamme syksyllä työhön, me emme palaa enää tähän taloon. Hyvinhän täällä on mennyt, mutta tuskin kovin moni tätä paikkaa ikävöi. [Naurua] Se uusi ja uljas, kohennettu ja kunnostettu, rakastettu, odottaa meitä tuolla jossain. Arvoisat edustajat! Haluan kiittää edustajia siitä, että olemme täällä mielestäni toimineet tavalla, joka ansaitsee kyllä tietyn huomion. Demokratiassa ollaan ja pitää voida olla välillä eri mieltä, välillä aika näyttävästikin ja joskus ehkä vähän turhankin kärjekkäästi, mutta kuitenkin ihan hyvin. Mutta kun me näitten mittelöjen jälkeen tästä salista poistumme tuonne eteisen puolelle ja maailmalle muutoin, me olemme kavereita, ystäviä ja työtovereita. Niin toimii mielestäni valistunut työyhteisö, niin toimii mielestäni sellainen yhteisö, joka on ymmärtänyt ja oivaltanut demokratian, kansanvallan, syvimmän olemuksen. Näillä sanoilla ja ajatuksilla teille kaikille edustajille ja koko tässä talossa työskentelevälle kaikelle henkilöstölle oikein hyvää ja — kyllä sieltä lämminkin kesä tulee — myös lämmintä kesää. Istunto on päättynyt. [Suosionosoituksia]